Ronm 4
Mannyè Abrahanm Vini Dwèt Épi Bondyé
1Bon, nou kay gadé ki sa ki té wivé Abrahanm gwan gwanpapa sé Jwif-la. 2Si Bondyé mété Abrahanm dwèt épi'y pou lapéti sa Abrahanm fè, i té sa bavadé, mé pa douvan Bondyé. 3Paski lévanjil-la di, "Bondyé gadé Abrahanm kon an moun ki dwèt douvan'y paski Abrahanm té ni lafwa an li."
4Bon, lè an nonm twavay, lajan-an i jwenn-an sé pa an kado, mé sa sé lajan-an i twavay pou-a. 5Mé si nou gadé moun-an ki pa ka dépan asou twavay li-a mé ka dépan asou Bondyé ki ka mété moun ki mové dwèt épi'y-la, nou kay wè sé lafwa moun sala Bondyé ka konsidiwé lè i ka mété'y dwèt épi'y. 6Nou sa wè an lévanjil-la koté Wa David té di menm bagay-la koté i palé konsèné mannyè nonm-lan Bondyé ja aksèpté kon an moun ki dwèt épi'y-la kontan an chay, magwé nonm sala pa té fè anyen pou Bondyé té antwé an favè'y. 7I di,
"Sé moun-an Bondyé ja pawdonnen pou tout sé mové bagay-la yo ka fè-a épi i ja tiwé péché yo-a kontan an chay.
8Wi, nonm-lan Bondyé pa ka matjé péché'y-la kontan an chay."
9Bon, kontantman sala i ka palé konsèné-a, ès si sé asou sé sa ki sikonsayz-la tousèl, ében asou sé sa ki pa sikonsayz-la osi? Nou ja moutwé koté lévanjil-la di, "Abrahanm té kwè an Bondyé, épi kon i té ni lafwa an Bondyé-a Bondyé aksèpté'y kon an nonm ki dwèt épi'y." 10Ki lè bagay sala pwan kou? Ès si sé lè Abrahanm té sikonsayz, ében apwé i té sikonsayz? Sé pa apwé i sikonsayz i pwan kou, mé sé avan i té sikonsayz. 11Épi lè Abrahanm vini sikonsayz, sikonsizyon sala té kon an mak pou moutwé i sé lafwa'y ki mété'y dwèt épi Bondyé, épi lafwa sala, i té ni'y avan i té sikonsayz. Sé kon sa Abrahanm sé papa tout sa ki ka kwè an Bondyé, épi Bondyé ja aksèpté yo kon moun ki dwèt épi'y menm si yo pa sikonsayz. 12Abrahanm sé papa sé moun-an ki sikonsayz-la osi, sé pa sé sa ki sikonsayz toubonnman, mé sé sa ki ka swiv menm chimen lafwa-a Abrahanm té swiv-la avan i té sikonsayz-la.
Bondyé Fè An Pwonmèt Bay Abrahanm
13Bondyé té fè an pwonmèt bay Abrahanm épi désandan'y ki di kon sa yo kay éwityé latè-a. Pwonmèt sala pa té vini kon yo té ka swiv lwa-a, mé sé kon Abrahanm kwè an Bondyé-a, Bondyé aksèpté'y kon an moun ki ka viv dwèt épi'y. 14Paski si sé sa ki swiv lwa-a ki ka éwityé latè-a, ében, lafwa pa kay ni valè-a i sipozé ni-an, épi pwonmèt-la menm pa kay vo pa menm dé sou tjwiv. 15Lwa-a menm ka mennen waj Bondyé, mé si la pa ni pyès lwa, an moun pa sa dézobéyi lwa-a.
16Sé sa ki fè tout bagay dépan asou lafwa-a Abrahanm ni an Bondyé-a. Mannyè sala pwonmèt-la Bondyé té fè-a té kay vini kon an kado pou tout désandan Abrahanm. Sé pa sé sa ki ka swiv lwa-a tousèl, mé osi byen pou sé sa ki ni menm lafwa épi Abrahanm-lan paski sé li ki papa nou tout. 17Kon i ékwi an lévanjil-la, "Mwen ja fè'w papa an chay nasyon." Pwonmèt sala bon paski sé Bondyé ki fè'y, épi sa sé Bondyé-a Abrahanm té ka kwè adan-an. Sé Bondyé sala ki ka fè moun ki ja mò viv ankò, épi tout sé bagay-la ou ka wè apwézan-an pa té la avan, mé Bondyé konmandé yo pou fèt épi tout vini fèt.
18Koté lézòm té kay pèd tout èspwa yo, Abrahanm kontiné ni èspwa an Bondyé, épi sé kon sa i vini papa plizyè nasyon. Kon Bondyé té di'y, "Sé kon sa désandan'w kay yé." 19Lè Abrahanm gadé kò'y menm, i wè i té ja tou mò, paski i té ja pwèskè yon san lanné, épi Sara té ja bwanhany, mé magwé tout sa i pa té pèd lafwa'y. 20An tout sa lafwa'y pa janmen soukwé, épi i pa janmen di Bondyé pa kay tjenn pwonmèt li. Okontwè lafwa'y fè'y vini pli fò épi i di, "Bondyé gwan an chay." 21Abrahanm té asiwé Bondyé té kay sa tjenn pwonmèt li. 22Sé sa ki fè, "Bondyé gadé Abrahanm kon an moun ki dwèt épi'y."
23Bon, tjò lévanjil-la ki di Bondyé gadé'y kon an moun ki dwèt épi'y-la pa té matjé pou lapéti Abrahanm tousèl, 24mé sé pawòl sala ka palé ban nou osi, nou Bondyé kay aksèpté kon moun ki dwèt épi'y-la paski nou kwè an Bondyé-a ki wésisité Jézi Senyè nou hòd lanmò-a. 25Jézi jwenn lanmò'y pou lapéti péché nou, épi i wésisité pou i té sa mété nou dwèt épi Bondyé.